62024CJ0473
BREITHIÚNAS NA CÚIRTE (an tOchtú Dlísheomra)
11 Nollaig 2025 (
*1
)
(Tarchur chun réamhrialú – Rialachán (AE) Uimh. 528/2012 – Airteagal 3(1)(a) – An coincheap ‘táirge bithicídeach’– An coinníoll maidir le ‘húsáid bheartaithe’ an táirge’ – Táirgí fínéagair atá beartaithe lena n‑úsáid mar bhia agus mar tháirgí glantacháin/díghalráin araon le haghaidh na n‑earraí bia sin (‘táirgí ilúsáide’) – Raon feidhme Rialachán Uimh. 528/2012 – Airteagal 2(1) agus (2) – Iarscríbhinn V – Liosta na gcineálacha táirgí bithicídeacha a chumhdaítear leis an Rialachán – Cosaint don tsláinte dhaonna agus ainmhí agus don chomhshaol)
I gCás C‑473/24,
IARRAIDH ar réamhrialú faoi Airteagal 267 CFAE ón Bundesgerichtshof (Cúirt Bhreithiúnais na Cónaidhme, an Ghearmáin), trí bhreith an 27 Meitheamh 2024, a fuarthas ag an gCúirt an 4 Iúil 2024, sna himeachtaí
Speyer & Grund GmbH & Co. KG
v
Werner & Mertz GmbH,
tugann AN CHÚIRT BHREITHIÚNAS (an tOchtú Dlísheomra),
agus í comhdhéanta mar seo a leanas: S. Rodin, ag feidhmiú mar Uachtarán Dlísheomra, N. Piçarra agus N. Fenger (Rapóirtéir), Breithiúna,
Abhcóide Ginearálta: R. Norkus,
Cláraitheoir: E. Sartori, Riarthóir,
ag féachaint don chuid i scríbhinn den nós imeachta agus i dtaca le héisteacht an 22 Bealtaine 2025,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
Speyer & Grund GmbH & Co. KG, arna ionadú ag C. Eggers agus C. Böhler, Rechtsanwälte,
–
Werner & Mertz GmbH, arna ionadú ag T. C. Körber agus V. Warnecke, Rechtsanwälte,
–
Rialtas na Gearmáine, arna ionadú ag J. Möller agus R. Kanitz, i gcáil Gníomhairí,
–
an Coimisiún Eorpach, arna ionadú ag T. S. Bohr, I. Galindo Martín agus R. Lindenthal, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 4 Meán Fómhair 2025,
an Breithiúnas seo a leanas:
Breithiúnas
1
Baineann an iarraidh ar réamhrialú seo le léiriú Airteagal 2(1) agus pointe (e) den chéad fhomhír d’Airteagal 2(2), an chéad fhleasc d’Airteagal 3(1)(a) de, agus Iarscríbhinn V a ghabhann le Rialachán (AE) Uimh. 528/2012 ó Pharlaimint na hEorpa agus ón gComhairle an 22 Bealtaine 2012 maidir le táirgí bithicídeacha a chur ar fáil ar an margadh agus a úsáid (IO 2012 L 167, lch. 1), arna leasú le Rialachán (AE) Uimh. 334/2014 ó Pharlaimint na hEorpa agus ón gComhairle an 11 Márta 2014 (IO 2014 L 103, lch. 22) agus le Rialachán Tarmligthe (AE) 2019/1819 ón gCoimisiún an 8 Lúnasa 2019 (IO 2019 L 279, lch. 1) (‘an Rialachán maidir le táirgí bithicídeacha’), Airteagal 1(5)(e) de Rialachán (CE) Uimh. 1272/2008 ó Pharlaimint na hEorpa agus ón gComhairle an 16 Nollaig 2008 maidir le haicmiú, lipéadú agus pacáistiú substaintí agus meascán, lena leasaítear agus lena n‑aisghairtear Treoir 67/548/CEE agus Treoir 1999/45/CE, agus lena leasaítear Rialachán (CE) Uimh. 1907/2006 (IO 2008 L 353, lch. 1; ‘Rialachán CLP’) agus Airteagal 2(6)(d) de Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n‑aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO 2006 L 396, lch. 1, agus ceartúchán IO 2007 L 136, lch. 3), arna leasú ag Rialachán CLP (‘Rialachán REACH’).
2
Rinneadh an iarraidh seo in imeachtaí idir Speyer & Grund GmbH & Co. KG, cuideachta a dhíolann agus a mhargaíonn táirgí áirithe atá comhdhéanta d’uisce agus aigéad citreach agus/nó aigéad aicéiteach, agus Werner & Mertz GmbH, cuideachta a dhíolann táirgí glantacháin, maidir le caingean le haghaidh iomaíocht éagórach arna tionscnamh ag Werner & Mertz GmbH.
An dlí lena mbaineann
An Rialachán maidir le táirgí bithicídeacha
3
Luaitear in aithrisí 1, 3, 18 agus 19 den Rialachán maidir le táirgí bithicídeacha mar seo a leanas:
‘(1)
Tá gá le táirgí bithicídeacha chun orgánaigh a dhéanann díobháil do shláinte an duine nó do shláinte ainmhithe a rialú agus chun orgánaigh is cúis le damáiste d’ábhair nádúrtha nó d’ábhair mhonaraithe a rialú. Mar sin féin, is féidir le táirgí bithicídeacha a bheith ina n‑ábhar baoil don duine, d’ainmhithe agus don chomhshaol i ngeall ar a n‑airíonna intreacha agus na patrúin úsáide a bhaineann leo.
[...]
(3)
Is é is cuspóir don Rialachán seo saorghluaiseacht táirgí bithicídeacha laistigh den Aontas a fheabhsú agus, ag an am céanna, ardleibhéal cosanta a áirithiú do shláinte an duine agus do shláinte ainmhithe araon agus don chomhshaol. [...] Ba cheart go mbeadh prionsabal an réamhchúraim mar bhonn taca leis an Rialachán seo chun a áirithiú nach é a leanann as substaintí gníomhacha agus táirgí bithicídeacha a mhonarú agus a chur ar fáil ar an margadh ná éifeachtaí díobhálacha ar shláinte an duine nó ar shláinte ainmhithe nó éifeachtaí díobhálacha neamh-inghlactha ar an gcomhshaol. [...]
[...]
(18)
Déantar táirgí bithicídeacha áirithe agus earraí cóireáilte áirithe mar a shainmhínítear sa Rialachán iad a rialáil le reachtaíocht eile de chuid an Aontais freisin. Tá sé riachtanach, dá bhrí sin, teorainneacha soiléire a leagan amach chun cinnteacht dhlíthiúil a áirithiú. Ba cheart liosta de na cineálacha táirgí a chumhdaítear leis an Rialachán seo chomh maith le sraith tháscach tuairiscí laistigh de gach cineál a leagadh amach in Iarscríbhinn a ghabhann leis an Rialachán seo.
(19)
D’fhéadfadh sé go mbainfeadh rioscaí seachas na rioscaí lena mbaineann an Rialachán seo le táirgí bithicídeacha a bheartaítear lena n‑úsáid ní amháin chun críocha an Rialacháin seo ach i dtaca le feistí míochaine freisin, amhail díghalráin a úsáidtear chun dromchlaí in ospidéil agus feistí míochaine a dhíghalrú. Dá bhrí sin, ba cheart go gcomhlíonfaí leis na táirgí bithicídeacha sin de bhreis ar na ceanglais a leagtar síos sa Rialachán seo, na ceanglais bhunriachtanacha ábhartha [...].’
4
Foráiltear le hAirteagal 1(1) den Rialachán sin mar seo a leanas:
‘Is é is cuspóir don Rialachán seo feidhmiú an mhargaidh inmheánaigh a fheabhsú trí chomhchuibhiú a dhéanamh ar na rialacha maidir le táirgí bithicídeacha a chur ar fáil ar an margadh agus a úsáid agus, ag an am céanna, ardleibhéal cosanta a áirithiú do shláinte an duine agus do shláinte ainmhithe araon agus don chomhshaol. Mar bhuntaca le forálacha an Rialacháin seo, tá prionsabal an réamhchúraim ann arb é is aidhm dó sláinte an duine, sláinte ainmhithe agus an comhshaol a choimirciú. Díreofar aird faoi leith ar chosaint grúpaí soghonta.’
5
Foráiltear le hAirteagal 2(1) agus (2) den Rialachán sin, dar teideal ‘Raon feidhme’, mar seo a leanas:
‘1.   Beidh feidhm ag an Rialachán seo maidir le táirgí bithicídeacha agus maidir le hearraí cóireáilte. Leagtar amach in Iarscríbhinn V liosta de na cineálacha táirgí bithicídeacha a chumhdaítear leis an Rialachán seo mar aon le tuairiscí orthu.
2.   Faoi réir aon fhorála sainráite dá mhalairt sa Rialachán seo nó i reachtaíocht eile de chuid an Aontais, ní bheidh feidhm ag an Rialachán seo maidir le táirgí bithicídeacha ná earraí cóireáilte a thagann faoi raon feidhme na n‑ionstraimí seo a leanas:
[...]
(e)
Rialachán (CE) Uimh. 852/2004 ó Pharlaimint na hEorpa agus ón gComhairle an 29 Aibreán 2004 maidir le sláinteachas earraí bia [(IO 2004 L 139, lch. 1)] […];
[...]
D’ainneoin na chéad fhomhíre, nuair a thiteann táirge bithicídeach faoi raon feidhme ceann de na hionstraimí thuasluaite agus nuair a bheartaítear é a úsáid chun críocha nach bhfuil cumhdaithe le ceann de na hionstraimí sin, beidh feidhm ag an Rialachán seo chomh maith maidir leis an táirge bithicídeach sin chomh fada agus nach ndéileálann na hionstraimí sin leis na críocha sin.’
6
Foráiltear le hAirteagal 3 den Rialachán sin, dar teideal ‘Sainmhínithe’ mar seo a leanas:
‘1.   Chun críocha an Rialacháin seo, beidh feidhm ag na sainmhínithe seo a leanas:
(a)
ciallaíonn “táirge bithicídeach”
—
aon substaint nó meascán, san fhoirm ina soláthraítear é don úsáideoir iad, arb éard atá iontu substaint ghníomhach amháin nó níos mó, nó ina bhfuil substaint ghníomhach amháin nó níos mó nó a ngintear substaint ghníomhach amháin nó níos mó astu, agus an méid sin le hintinn aon orgánach díobhálach a scriosadh, a dhíspreagadh, a dhéanamh neamhdhíobhálach, chun bac a chur ar fheidhmiú an orgánaigh sin, nó chun éifeacht rialaithe a imirt air in aon slí eile seachas trí bhíthin gníomhaíochta fisiciúla nó trí bhíthin gníomhaíochta meicniúla amháin,
[...]’
7
Foráiltear le hIarscríbhinn V a ghabhann leis an Rialachán maidir le táirgí bithicídeacha, dar teideal ‘Cineálacha táirgí bithicídeacha agus tuairisc orthu dá dtagraítear in Airteagal 2(1)’, mar seo a leanas:
‘Príomhghrúpa 1: Díghalráin
[...]
Cineál táirge 4: Bia agus áiteanna beatha
Táirgí a úsáidtear chun trealamh, coimeádáin, uirlisí tomhaltais, dromchlaí nó píbobair a bhaineann le táirgeadh, iompar, stóráil nó tomhaltas bia nó beatha (lena n‑áirítear uisce óil) do dhaoine agus d’ainmhithe a dhíghalrú.
Táirgí a úsáidtear chun ábhair a thuile, ar ábhair iad a d’fhéadfadh teagmháil a bheith acu le bia.
Cineál táirge 5: Uisce óil
Táirgí a úsáidtear chun uisce óil do dhaoine agus d’ainmhithe araon a dhíghalrú.
[…]’
Rialachán REACH
8
Foráiltear le hAirteagal 2(6) de Rialachán REACH, dar teideal ‘Feidhm’, mar seo a leanas:
‘Ní bheidh feidhm ag forálacha Theideal IV maidir leis na meascáin seo a leanas i staid chríochnaithe atá beartaithe don úsáideoir deiridh:
[...]
(d)
earraí bia [...] i gcomhréir le Rialachán (CE) Uimh. 178/2002 ó Pharlaimint na hEorpa agus ón gComhairle an 28 Eanáir 2002 lena leagtar síos prionsabail ghinearálta agus ceanglais ghinearálta dhlí an bhia, lena mbunaítear an tÚdarás Eorpach um Shábháilteacht Bia, agus lena leagtar síos nósanna imeachta in ábhair a bhaineann le sábháilteacht bia (IO L 31, 1.2.2002, lch. 1), lena n‑áirítear nuair a úsáidtear é:
(i)
mar bhreiseán bia in earraí bia [...]’
[Aistriúchán neamhoifigiúil]
9
Foráiltear le hAirteagal 31(1)(a) de Rialachán REACH, dar teideal ‘Ceanglais maidir le bileoga sonraí sábháilteachta’, atá i dTeideal IV den Rialachán sin, dar teideal ‘Faisnéis laistigh den slabhra soláthair’, go gcuirfidh soláthróir substainte nó meascáin bileog sonraí sábháilteachta arna tarraingt suas i gcomhréir le hIarscríbhinn II ar fáil d’fhaighteoir na substainte nó an mheascáin, i gcás ina gcomhlíonann substaint nó meascán na critéir maidir le haicmiú mar shubstaint ghuaiseach nó mar mheascán guaiseach i gcomhréir le Rialachán CLP.
Rialachán CLP
10
Foráiltear le hAirteagal 1(5) de Rialachán CLP mar a leanas:
‘Ní bheidh feidhm ag an Rialachán seo maidir le substaintí agus meascáin sna foirmeacha seo a leanas, atá sa staid chríochnaithe, agus iad ceaptha don úsáideoir deiridh:
[...]
(e)
bia nó ábhair bheatha mar a shainmhínítear i [Rialachán Uimh. 178/2002], iad lena n‑áirítear tráth a mbíonn siad á n‑úsáid:
(i)
mar bhreiseán bia in earraí bia [...];
[...]’
An díospóid sna príomhimeachtaí agus na ceisteanna a tharchuirtear le haghaidh réamhrialú
11
Is cuideachta í Speyer & Grund a dhíolann agus a mhargaíonn táirgí, faoin mbranda SURIG, ar táirgí iad atá comhdhéanta d’uisce agus d’aigéad aicéiteach (7.5 %), ar a dtugtar SURIG Essigspray UNIVERSAL, chomh maith le táirgí atá comhdhéanta d’uisce, d’aigéad aicéiteach (10 %) agus d’aigéad citreach (1.5 %), ar a dtugtar SURIG Essigspray EXTRA.
12
Díoltar na táirgí sin i mbuidéil thrédhearcacha spraeála le lipéid ar an taobh chun tosaigh, i dteannta le hainmneacha an bhranda agus na táirgí faoi seach, ar a bhfuil íomhá de ghlasraí neamhphróiseáilte, doirteal cistine ag lonrú, agus stampa ar a bhfuil ‘de ghrád bia cruthaithe’ agus ‘100 % de bhunadh plandúil’ scríofa. Ar thaobh cúil na dtáirgí sin, luaitear ar lipéad sin, i measc nithe eile, an t‑eolas seo a leanas: ‘Ceadaíonn an buidéal praiticiúil spraeála dá húsáid éasca ar sailéid, thorthaí agus glasraí. Oireann sé ní hamháin do bhlastáin sailéid bhlasta, ach feabhsaíonn sé béilí eile freisin’.
13
Measann Werner & Mertz, cuideachta a dhíolann táirgí glantacháin, go sáraíonn margú agus díol na dtáirgí SURIG Essigspray UNIVERSAL agus SURIG Essigspray EXTRA mar bhia, ag Speyer & Grund, na rialacha i leith iomaíocht chóir, arna léamh i gcomhar leis an Rialachán maidir le táirgí bithicídeacha, Rialachán CLP agus Rialachán REACH, sa chaoi nach n‑urramaítear na ceanglais maidir le lipéadú agus fógraíocht agus d’fhéadfaidís tomhaltóirí a chur amú, ós rud é gur táirgí glantacháin i ndáiríre iad na táirgí atá faoi cheist i ndáiríre.
14
Sna himthosca sin, rinne Werner & Mertz iarratas, go bunúsach, ar Landgericht Frankfurt am Main (Cúirt Réigiúnach Frankfurt am Main, an Ghearmáin) ar ordú lena gceanglaítear ar Speyer & Grund scor de dhíol agus/nó ar fhógraíocht na dtáirgí atá i gceist sna príomhimeachtaí.
15
Dheonaigh an chúirt sin an t‑iarratas sin ina iomláine, agus í den tuairim gur táirgí bithicídeacha iad na táirgí sin.
16
Rinne Speyer & Grund achomharc i gcoinne an chinnidh sin os comhair Oberlandesgericht Frankfurt am Main (Cúirt Réigiúnach Uachtarach Frankfurt am Main, an Ghearmáin). Tar éis don chúirt sin a mheas, go bunúsach, gur táirgí bithicídeacha iad na táirgí sin, ós rud é go bhfuil cruth an bhuidéil, a cheanglaíonn an pobal go heisiach le táirgí glantacháin, agus na híomhánna ar lipéid na n‑earraí atá i gceist sna príomhimeachtaí i bhfabhar na conclúide agus go bhfuil táirgí dé-úsáide faoi réir na n‑oibleagáidí a eascraíonn as an Rialachán maidir le táirgí bithicídeacha, Rialachán CLP agus Rialachán REACH, dheimhnigh sí an cinneadh sin.
17
Agus achomharc ar phointe dlí arna thaisceadh ag Speyer & Grund os a comhair, tá amhras ar an gcúirt a rinne an tarchur, an Bundesgerichtshof (Cúirt Bhreithiúnais na Cónaidhme, an Ghearmáin), go bunúsach, maidir le cé acu a thagann táirgí dé-úsáide, amhail iad siúd atá faoi cheist sna príomhimeachtaí, faoi raon feidhme an Rialacháin maidir le táirgí bithicídeacha, Rialachán CLP agus Rialachán REACH.
18
Sna himthosca sin, chinn an Bundesgerichtshof (Cúirt Bhreithiúnais na Cónaidhme, an Ghearmáin) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘1)
An bhfuil pointe (a) den chéad [fhleasc] d’Airteagal 3(1) [den Rialachán maidir le táirgí bithicídeacha] le léiriú sa chaoi, chun go measfar gur táirge bithicídeach é táirge, gur gá gurb é sin an t‑aon chríoch dá mbeartaítear é nó gurb é sin an phríomhchríoch, nó an leor go mbeartaítear an táirge le húsáid mar tháirge bithicídeach freisin, fiú go coimhdeach?
2)
An bhfuil an dara habairt d’Airteagal 2(1), arna léamh i gcomhar le hIarscríbhinn V a ghabhann [leis an Rialachán maidir le táirgí bithicídeacha], le léiriú sa chaoi go dtagann táirge bithicídeach, a bheartaítear chun bia a ghlanadh (freisin), faoi raon feidhme [an Rialacháin sin] mar tháirge de chineál táirge 4 (bia agus áiteanna beatha) i bpríomhghrúpa 1 (Díghalráin)?
3)
An bhfuil pointe (e) den chéad fhomhír [d’Airteagal 2(2)] agus [an dara fomhír d’Airteagal] 2(2) [den Rialachán maidir le táirgí bithicídeacha] le léiriú sa chaoi go dtagann táirge bithicídeach a bheartaítear chun táirgí bia a ghlanadh nó dhíghalrú (freisin) faoi raon feidhme [Rialachán Uimh. 852/2004] amháin, agus go sonrach ní faoi raon feidhme [an Rialacháin maidir le táirgí bithicídeacha] de bhun na fritheisceachta sa dara fomhír d’Airteagal 2(2) den Rialachán sin?
4)
An bhfuil an eisceacht raon feidhme d’earraí bia de réir Airteagal 1(5)(e) de Rialachán [CLP] le léiriú sa chaoi go bhfuil feidhm ag an Rialachán sin maidir le táirge ar earra bia é de réir Airteagal 2 [de Rialachán Uimh. 178/2002] agus ar táirge bithicídeach é de réir Airteagal 2(1) agus phointe (a) den chéad abairt d’Airteagal 3(1) [den Rialachán maidir le táirgí bithicídeacha], gan beann ar an eisceacht raon feidhme sin - faoin gcoinníoll féideartha go mbeartaítear an táirge lena úsáid mar tháirge bithicídeach go príomha?
5)
An bhfuil an eisceacht raon feidhme d’earraí bia de réir Airteagal 2(6)(d), arna léamh i gcomhar le Teideal IV de Rialachán [REACH], nach gcuirtear as an áireamh go mbeidh feidhm ag Teideal IV maidir le táirge de réir bhrí [an cheathrú ceist a tharchuirtear le haghaidh réamhrialú] gan beann ar an eisceacht raon feidhme, faoin gcoinníoll féideartha go mbeartaítear an táirge lena úsáid mar tháirge bithicídeach go príomha?’
Na ceisteanna le haghaidh réamhrialú
An chéad cheist
19
Lena céad cheist, fiafraíonn an chúirt a rinne an tarchur, go bunúsach, an bhfuil an chéad fhleasc d’Airteagal 3(1)(a) den Rialachán maidir le táirgí bithicídeacha le léiriú sa chaoi, chun go dtiocfaidh táirge faoin gcoincheap ‘táirge bithicídeach’, mar a shainmhínítear san fhoráil sin, nach mór don táirge sin a bheith beartaithe lena úsáid go heisiach nó go príomha mar bhithicíd, nó an bhféadfadh a leithéid d’úsáid a bheith teagmhasach le húsáidí eile atá beartaithe freisin.
20
De réir cásdlí socair, leanann sé ó cheanglais chur i bhfeidhm aonfhoirmeach dhlí an Aontais Eorpaigh agus ó phrionsabal an chomhionannais araon, go gcaithfear, ar fud an Aontais Eorpaigh, léiriú uathrialach agus aonfhoirmeach a thabhairt ar théarmaí forála de dhlí an Aontais nach bhfuil aon tagairt shainráite inti do dhlí na mBallstát chun a brí agus a raon feidhme a chinneadh, agus nach mór don léiriú sin comhthéacs na forála agus cuspóir na reachtaíochta atá i gceist a chur san áireamh (féach breithiúnas an 4 Deireadh Fómhair 2024, AFAÏA, C‑228/23, EU:C:2024:829, mír 39 agus an cásdlí dá dtagraítear).
21
De réir na chéad fhleisce d’Airteagal 3(1)(a) den Rialachán maidir le táirgí bithicídeacha, ciallaíonn ‘táirge bithicídeach’‘aon substaint nó meascán, san fhoirm ina soláthraítear é don úsáideoir iad, arb éard atá iontu substaint ghníomhach amháin nó níos mó, nó ina bhfuil substaint ghníomhach amháin nó níos mó nó a ngintear substaint ghníomhach amháin nó níos mó astu, agus an méid sin le hintinn aon orgánach díobhálach a scriosadh, a dhíspreagadh, a dhéanamh neamhdhíobhálach, chun bac a chur ar fheidhmiú an orgánaigh sin, nó chun éifeacht rialaithe a imirt air in aon slí eile seachas trí bhíthin gníomhaíochta fisiciúla nó trí bhíthin gníomhaíochta meicniúla amháin.’
22
Chinn an Chúirt cheana féin go leanann sé, dá bhrí sin, ó fhoclaíocht na forála sin nach mór táirge a aicmiú mar ‘tháirge bithicídeach’ de réir bhrí na forála sin má chomhlíonann sé trí choinníoll charnacha. Ar an gcéad dul síos, ní mór don táirge sin a bheith comhdhéanta de ‘s[h]ubstaint ghníomhach’ amháin nó níos mó, bíodh sin mar gheall go bhfuil na substaintí sin ann nó go ngineann sé iad. Ar an dara dul síos, ní mór don táirge sin cuspóirí áirithe a shaothrú, eadhon orgánach díobhálach a scriosadh, a dhíspreagadh, a dhéanamh neamhdhíobhálach, bac a chur ar fheidhmiú an orgánaigh sin, nó éifeacht rialaithe a imirt air. Ar an tríú dul síos, ní mór do mhodh gníomhartha an táirge sin a bheith ‘seachas trí bhíthin gníomhaíochta fisiciúla nó trí bhíthin gníomhaíochta meicniúla amháin’ (féach, chuige sin, breithiúnas an 14 Deireadh Fómhair 2021, Biofa, C‑29/20, EU:C:2021:843, míreanna 26 agus 28).
23
A mhéid a bhaineann leis an dara coinníoll sin, atá mar chroílár cheisteanna na cúirte a rinne an tarchur, ní léir ó fhoclaíocht na chéad fhleisce d’Airteagal 3(1)(a) den Rialachán maidir le táirgí bithicídeacha go gceanglaítear le haicmiú táirge mar ‘tháirge bithicídeach’, de réir bhrí na forála sin, go saothraíonn an táirge sin cuspóir bithicídeach eisiach nó ceannasach.
24
Maidir le comhthéacs na forála sin, leanann sé ón gcéad fhomhír d’Airteagal 2(2) den Rialachán maidir le táirgí bithicídeacha, mura bhforáiltear a mhalairt go sainráite sa Rialachán sin nó i reachtaíocht eile de chuid an Aontais, nach bhfuil feidhm ag an Rialachán sin maidir le táirgí bithicídeacha a thagann faoi raon feidhme ionstraimí dlíthiúla áirithe a liostaítear san Airteagal sin, amhail Rialachán Uimh. 852/2004.
25
Mar sin féin, tá maolú ón riail sin sa dara fomhír d’Airteagal 2(2) den Rialachán maidir le táirgí bithicídeacha lena bhforáiltear, d’ainneoin na chéad fhomhíre sin, go bhfuil táirgí bithicídeacha a thagann faoi na hionstraimí a liostaítear sa chéad fhomhír d’Airteagal 2(2) den Rialachán sin, cé go bhfuil siad beartaithe le haghaidh úsáidí nach gcumhdaítear leis na hionstraimí sin, le cur i bhfeidhm ar an Rialachán maidir le táirgí bithicídeacha, a mhéid nach gcumhdaítear na húsáidí sin leis na hionstraimí sin.
26
Ina theannta sin, mar a léirítear in aithris 1 den Rialachán maidir le táirgí bithicídeacha, d’fhéadfadh rioscaí éagsúla a bheith ag baint le táirgí bithicídeacha do dhaoine, d’ainmhithe agus don chomhshaol, go háirithe mar gheall ar na húsáidí a bhaineann leo. Mar a luaitear in aithris 19 den Rialachán sin, ‘[d]‘fhéadfadh sé go mbainfeadh rioscaí seachas na rioscaí lena mbaineann an Rialachán seo le táirgí bithicídeacha a bheartaítear lena n‑úsáid ní amháin chun críocha an Rialacháin seo ach i dtaca le feistí míochaine freisin […][agus] [d]á bhrí sin, ba cheart go gcomhlíonfaí leis na táirgí bithicídeacha sin de bhreis ar na ceanglais a leagtar síos sa Rialachán cheanglais an Rialacháin seo, na ceanglais bhunriachtanacha ábhartha a leagtar síos [sna hionstraimí dlíthiúla a bhaineann leis na feistí sin]’.
27
Dá bhrí sin, deimhnítear le comhthéacs na chéad fhleisce d’Airteagal 3(1)(a) den Rialachán maidir le táirgí bithicídeacha gur chuir reachtas an Aontais san áireamh táirgí atá beartaithe le haghaidh ilúsáidí, lena n‑áirítear úsáid mar tháirge bithicídeach, gan cur i bhfeidhm an Rialacháin sin a bheith coinníollach ar úsáid bheartaithe mar bhithicíd go heisiach an táirge lena mbaineann.
28
Mar a thug an tAbhcóide Ginearálta faoi deara, go bunúsach, i míreanna 26 agus 27 dá Thuairim, ní féidir aicmiú táirge mar tháirge bithicídeach, de réir bhrí na chéad fhleisce d’Airteagal 3(1)(a) den Rialachán maidir le táirgí bithicídeacha, maidir leis an gcoinníoll a bhaineann leis an úsáid bheartaithe, a eisiamh ar an mbonn amháin go bhfuil roinnt úsáidí beartaithe ag an táirge sin.
29
Thairis sin, níl aon soiléiriú sa dara fomhír d’Airteagal 2(2) den Rialachán maidir le tairgí bithicídeacha, arna léamh i bhfianaise aithrisí 3 agus 19 de, maidir le cineál nó déine na húsáide bithicíde, lena ndeimhnítear nach féidir táirge a bhfuil cuspóir bithicídeach de chineál coimhdeach aige a eisiamh ó raon feidhme an Rialacháin sin.
30
Tá léamh na forála sin arb é atá ann tuiscint leathan ar an aicmiú mar tháirge bithicídeach, sa chaoi nach bhfuil sé coinníollach ar chuspóir bithicídeach eisiach nó ceannasach, i gcomhréir le cuspóir an Rialacháin maidir le táirgí bithicídeacha, mar is léir ó Airteagal 1(1) den Rialachán sin, arna léamh i bhfianaise aithris 3 de, arb é atá ann, inter alia, ardleibhéal cosanta do shláinte an duine agus do shláinte ainmhithe agus don chomhshaol a áirithiú, agus é á shonrú go bhfuil forálacha an Rialacháin sin bunaithe ar phrionsabal an réamhchúraim.
31
Le léiriú ar an gcéad fhleasc d’Airteagal 3(1)(a) den Rialachán maidir le táirgí bithicídeacha sa chaoi gur leor aon chríoch bhithicídeach, fiú mura bhfuil inti ach críoch thánaisteach, a bheith ag táirge áirithe chun teacht ar an gconclúid go gcomhlíontar leis an dara coinníoll carnach nach mór do tháirge bithicídeach a chomhlíonadh, dá dtagraítear i mír 23 den bhreithiúnas seo, déantar úsáideoirí uile táirgí bithicídeacha a chosaint, ar an mbealach céanna, bíodh siad á n‑úsáid i gcomhréir lena gcríoch bhithicídeach thánaisteach nó lena gcríoch bhithicídeach eisiach nó lena bpríomhchríoch bhithicídeach.
32
I bhfianaise an mhéid sin go léir, is é an freagra ar an gcéad cheist nach mór an chéad fhleasc d’Airteagal 3(1)(a) den Rialachán maidir le táirgí bithicídeacha a léiriú sa chaoi, chun go dtiocfaidh táirge faoin gcoincheap ‘táirge bithicídeach’, mar a shainmhínítear san fhoráil sin, nach gá don táirge sin a bheith beartaithe lena úsáid go heisiach nó go príomha mar bhithicíd, toisc go bhféadfadh an úsáid sin a bheith teagmhasach le húsáidí eile atá beartaithe freisin.
An dara agus an tríú ceist
33
Lena dara agus a tríú ceist, fiafraíonn an chúirt a rinne an tarchur, go bunúsach, an bhfuil Airteagal 2(1) agus (2) den Rialachán maidir le táirgí bithicídeacha, arna léamh i gcomhar le Cineál táirge 4 de Ghrúpa 1 d’Iarscríbhinn V a ghabhann leis an Rialachán sin, le léiriú sa chaoi go dtagann táirge bithicídeach atá beartaithe chun earraí bia a ghlanadh agus a dhíghalrú faoi raon feidhme an Rialacháin sin.
34
Mar réamhphointe, ba cheart a thabhairt faoi deara go bhfuil scrúdú na gceisteanna sin bunaithe ar an mbonn, atá mar bhonn an ordaithe tarchuir, go bhfuil na hearraí atá i gceist sna príomhimeachtaí beartaithe le haghaidh dé-úsáide, mar earraí bia agus mar tháirgí glantacháin/díghalráin na n‑earraí bia céanna sin.
35
De bhun Airteagal 2(1) den Rialachán maidir le táirgí bithicídeacha, baineann an Rialachán sin le táirgí bithicídeacha agus le hearraí cóireáilte, agus tá liosta na gcineálacha táirgí bithicídeacha a chumhdaítear leis an Rialachán agus a dtuairisc leagtha amach in Iarscríbhinn V.
36
Mar a luaitear in aithris 18 den Rialachán maidir le táirgí bithicídeacha, rialaítear táirgí bithicídeacha áirithe freisin le reachtaíocht eile de chuid an Aontais, lena gceanglaítear críochú soiléir chun deimhneacht dhlíthiúil a áirithiú agus, dá bhrí sin, ‘liosta de na cineálacha táirgí a chumhdaítear leis an Rialachán [sin]’ a chinneadh le ‘sraith tháscach tuairiscí laistigh de gach cineál’ a leagtar amach in Iarscríbhinn a ghabhann leis an Rialachán sin.
37
Dá bhrí sin, mar is léir ó fhoclaíocht Airteagal 2(1) den Rialachán maidir le táirgí bithicídeacha, arna léamh i bhfianaise aithris 18 de, ní mór liosta na dtáirgí a chumhdaítear le hIarscríbhinn V a ghabhann leis an Rialachán sin a mheas mar liosta uileghabhálach. Ní bhaineann an focal ‘táscach’ san aithris sin ach leis na ‘tuairiscí’ do gach cineál táirge agus ní bhaineann sé leis an ‘liosta’ de chineálacha táirgí bithicídeacha.
38
Dá bhrí sin, chun go dtiocfaidh táirge ar leith faoi raon feidhme an Rialacháin maidir le táirgí bithicídeacha, ní leor go dtagann sé faoin sainmhíniú ar tháirge bithicídeach a leagtar amach in Airteagal 3(1) den Rialachán sin. Ina theannta sin, ní mór táirge den sórt sin a bheith comhfhreagrach do cheann de na cineálacha táirgí a liostaítear in Iarscríbhinn V a ghabhann leis an Rialachán maidir le táirgí bithicídeacha.
39
I ndáil leis sin, tagraíonn Cineál táirge 4, atá san áireamh i bPríomhghrúpa 1 de chineálacha táirgí dar teideal ‘Díghalráin’, atá liostaithe in Iarscríbhinn V a ghabhann leis an Rialachán sin, do tháirgí a úsáidtear chun trealamh, coimeádáin, uirlisí tomhaltais, dromchlaí nó píbobair a bhaineann le táirgeadh, iompar, stóráil nó tomhaltas bia nó beatha (lena n‑áirítear uisce óil) do dhaoine agus d’ainmhithe, chomh maith le táirgí a úsáidtear le hionchorprú in ábhair ar dócha go dtiocfaidh siad i dteagmháil le bia, a dhíghalrú.
40
Is léir ón tuairisc ar na táirgí bithicídeacha a chumhdaítear le cineál táirge 4, a áirítear i bPríomhghrúpa 1 de chineálacha táirgí, a leagtar amach in Iarscríbhinn V a ghabhann leis an Rialachán maidir le táirgí bithicídeacha, go dtagraíonn sé do ‘dhromchlaí’ ar láimhseáladh na hearraí bia sin orthu nó a bhí i dteagmháil leis na hearraí bia sin seachas do ‘dhromchlaí’ na n‑earraí bia féin. Ina theannta sin, ní mór na ‘táirgí’ dá dtagraítear san fhoráil sin a thuiscint mar na táirgí sin a úsáidtear chun ábhair agus dromchlaí a úsáidtear i ngníomhaíochtaí éagsúla a bhaineann le bia agus beatha a dhíghalrú.
41
Os a choinne sin, ní féidir a thuiscint go gciallaítear le cineál táirge 4 sin go mbaineann na húsáidí dá dtagraítear ann le díghalrú earra bia féin chun é a ionghabháil ina dhiaidh sin.
42
Cé gur fíor go gcumhdaítear le Cineál táirge 5, dar teideal ‘Uisce óil’, a áirítear i bPríomhghrúpa 1 céanna in Iarscríbhinn V a ghabhann leis an Rialachán sin, táirgí a úsáidtear chun ‘uisce óil do dhaoine agus d’ainmhithe araon a dhíghalrú’, ní bhaineann sé ach le huisce óil agus ní le hearraí bia. Dá mba rud é go raibh sé ar intinn ag reachtas an Aontais na hearraí bia sin a chumhdach freisin, chuirfí an tagairt dóibh san áireamh go sainráite san Iarscríbhinn sin, i bhfianaise a thábhachtaí atá sábháilteacht na mbianna sin laistigh den Aontas Eorpach.
43
Thairis sin, ní féidir a bhaint de thátal as an tagairt sin do ‘uisce óil’ go raibh sé beartaithe ag reachtas an Aontais Eorpaigh táirgí, amhail na táirgí atá i gceist sna príomhimeachtaí, a aicmiú i measc na dtáirgí bithicídeacha a thagann faoi raon feidhme an Rialacháin maidir le táirgí bithicídeacha, a leagtar amach in Iarscríbhinn V a ghabhann leis an Rialachán sin, a mhéid, mar a tugadh faoi deara i mír 37 den bhreithiúnas seo, go bhfuil liosta na dtáirgí a chumhdaítear leis an Iarscríbhinn sin uileghabhálach.
44
Dá bhrí sin, ní mór a mheas nach dtagann táirgí, amhail na táirgí atá i gceist sna príomhimeachtaí, a bhfuil a n‑úsáid beartaithe ina n‑earraí bia agus ina dtáirgí glantacháin nó ina ndíghalrán do na hearraí bia céanna sin, faoi raon feidhme an Rialacháin maidir le táirgí bithicídeacha, mar a shainmhínítear in Airteagal 2(1) de, arna léamh i gcomhar le Cineál táirge 4 i bPríomhghrúpa 1 d’Iarscríbhinn V a ghabhann leis an Rialachán sin.
45
Thairis sin, ós rud é gur ghlac reachtas an Aontais, sa Rialachán maidir le táirgí bithicídeacha, Cineál táirge 4 a áiríodh roimhe sin i dTreoir 98/8/CE ó Pharlaimint na hEorpa agus ón gComhairle an 16 Feabhra 1998 maidir le táirgí bithicídeacha a chur ar an margadh (IO 1998 L 123, lch. 1), cé nár áiríodh iar-Chineál táirge 20 lena gcumhdaítear táirgí a úsáidtear chun bia agus beatha a chosaint trí rialú orgánaigh dhíobhálaigh, a áiríodh sa Treoir sin freisin, sa Rialachán maidir le táirgí bithicídeacha, tacaíonn sé leis an gconclúid nach dtagann táirgí, amhail na táirgí atá i gceist sna príomhimeachtaí, faoi na cineálacha táirgí a liostaítear in Iarscríbhinn V a ghabhann leis an Rialachán sin.
46
Maidir le ceisteanna na cúirte a rinne an tarchur maidir le hinfheidhmeacht an Rialacháin maidir le táirgí bithicídeacha, ar bhonn an dara fomhír d’Airteagal 2(2) de, maidir le táirgí arb é an úsáid atá beartaithe dóibh a bheith ina n‑earraí bia agus a bheith mar tháirge glantacháin nó díghalráin na n‑earraí bia céanna sin araon, ba cheart a thabhairt faoi deara, ar thaobh amháin, cé go leagtar síos le hAirteagal 2(1) den Rialachán sin na coinníollacha chun an Rialachán sin a chur i bhfeidhm, go n‑eisiatar leis an gcéad fhomhír d’Airteagal 2(2) de ó raon feidhme an Rialacháin sin táirgí bithicídeacha a thagann faoi na hionstraimí a liostaítear sa chéad fhomhír sin. Go háirithe, foráiltear le pointe (e) den chéad fhomhír d’Airteagal 2(2) den Rialachán maidir le táirgí bithicídeacha, mura bhforáiltear a mhalairt go sainráite, nach bhfuil feidhm ag an Rialachán sin maidir le táirgí bithicídeacha a thagann faoi raon feidhme, inter alia, Rialachán Uimh. 852/2004.
47
Ar an taobh eile, foráiltear d’eisceacht ón eisiamh sin sa dara fomhír d’Airteagal 2(2) den Rialachán maidir le táirgí bithicídeacha, lena léirítear, d’ainneoin na chéad fhomhíre, i gcás ina dtagann táirge bithicídeach faoi raon feidhme ceann de na hionstraimí sin, agus é beartaithe le haghaidh úsáidí nach bhfuil cumhdaithe ag na hionstraimí sin, go bhfuil feidhm ag an Rialachán sin maidir leis an táirge bithicídeach sin freisin, a mhéid nach bhfuil na húsáidí sin á ndíriú ag na hionstraimí céanna sin.
48
Mar a thug an tAbhcóide Ginearálta faoi deara, go bunúsach, i mír 54 dá Thuairim, ós rud é nach dtagann na táirgí atá i gceist sna príomhimeachtaí, arb é an úsáid atá beartaithe dóibh a bheith ina n‑earraí bia agus a bheith mar tháirge glantacháin nó díghalráin na n‑earraí bia sin araon, faoi raon feidhme an Rialacháin sin mar nach gcomhlíontar na critéir a leagtar síos in Airteagal 2(1) den Rialachán maidir le táirgí bithicídeacha, ní gá iad a scrúdú, ina dhiaidh sin, i bhfianaise mhír 2 den Airteagal sin.
49
I bhfianaise na mbreithnithe go léir roimhe seo, is é an freagra ar an dara agus ar an tríú ceist ná nach mór Airteagal 2(1) agus (2) den Rialachán maidir le táirgí bithicídeacha, arna léamh i gcomhar le Cineál táirge 4 i bPríomhghrúpa 1 d’Iarscríbhinn V a ghabhann leis an Rialachán sin, a léiriú sa chaoi nach dtagann táirge bithicídeach atá beartaithe chun earraí bia a ghlanadh agus a dhíghalrú faoi raon feidhme an Rialacháin sin.
An ceathrú agus an cúigiú ceist
50
I bhfianaise an fhreagra a tugadh ar an dara ceist agus ar an tríú ceist, níl aon ghá an ceathrú ceist agus an cúigiú ceist a fhreagairt.
Costais
51
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a cuireadh faoi bhráid na Cúirte Breithiúnais, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an tOchtú Dlísheomra) mar seo a leanas:
1.
Maidir leis an gcéad fhleasc d’Airteagal 3(1)(a) de Rialachán (AE) Uimh. 528/2012 ó Pharlaimint na hEorpa agus ón gComhairle an 22 Bealtaine 2012 maidir le táirgí bithicídeacha a chur ar fáil sa mhargadh agus a úsáid, arna leasú le Rialachán (AE) Uimh. 334/2014 ó Pharlaimint na hEorpa agus ón gComhairle an 11 Márta 2014 agus le Rialachán Tarmligthe (AE) 2019/1819 ón gCoimisiún an 8 Lúnasa 2019,
ní mór léiriú a dhéanamh mar seo a leanas:
chun go dtiocfaidh táirge faoin gcoincheap ‘táirge bithicídeach’, mar a shainmhínítear san fhoráil sin, ní gá don táirge sin a bheith beartaithe lena úsáid go heisiach nó go príomha mar bhithicíd, toisc go bhféadfadh an úsáid sin a bheith teagmhasach le húsáidí eile atá beartaithe freisin.
2.
Maidir le hAirteagal 2(1) agus (2) de Rialachán Uimh. 528/2012, arna leasú le Rialachán Uimh. 334/2014 agus le Rialachán Tarmligthe 2019/1819, arna léamh i gcomhair le Cineál táirge 4 i bPríomhghrúpa 1 d’Iarscríbhinn V a ghabhann leis an Rialachán sin,
ní mór léiriú a dhéanamh mar seo a leanas:
ní thagann táirge bithicídeach atá beartaithe chun earraí bia a ghlanadh agus a dhíghalrú faoi raon feidhme an Rialacháin sin.
Sínithe
(
*1
)	Teanga an cháis: an Ghearmáinis.